- సూక్ష్మ,చిన్న,మధ్యతరహా పరిశ్రమలు కుదేల్‌
- తమిళనాడులో  50వేల కంపెనీలు మూత
- సూరత్‌లో 40శాతం చేనేత వ్యాపారులకు నష్టం
- దేశవ్యాప్తంగా ఇదే దుస్థితి
- బడాపారిశ్రామికవేత్తలకు బహుళ ప్రయోజనాలు
జీఎస్టీ...వస్తు సేవల పన్ను...ఇప్పటికీ సామాన్యుడికి అర్ధంకాని ఓ బ్రహ్మపదార్ధం. దీన్ని అమల్లోకి తెచ్చాక దేశంలో వృద్ధిరేటు బహుబాగా పెరిగిందంటూ కేంద్రప్రభుత్వం బాకా ఊదుకుంటోంది. కానీ వాస్తవాలు ఇందుకు పూర్తి భిన్నంగా ఉన్నాయి. జీఎస్టీ అమలు వల్ల వేలకోట్లు పెట్టుబడులు పెట్టగలిగే బడా పారిశ్రామికవేత్తలకు సామాన్య ప్రజానీకాన్ని ఆర్ధికంగా మరింత దోపిడీకి గురిచేసే అవకాశాన్ని కేంద్రప్రభుత్వం కల్పించినట్టైంది. అదే సమయంలో సాంప్రదాయంగా వస్తున్న చేతివృత్తులు, సూక్ష్మ, చిన్న, మధ్యతరహా పరిశ్రమలు దాదాపు దివాలా దిశగా పయనిస్తున్నాయి. రాష్ట్రాల వారీగా గణాంకాల్ని వెలికితీస్తే ఈ వాస్తవాలు భీతిగొల్పుతున్నాయి.
న్యూఢిల్లీ: జీఎస్టీ...వస్తు సేవల పన్ను...ఇప్పటికీ సామాన్యుడికి అర్ధంకాని ఓ బ్రహ్మపదార్ధం. దీన్ని అమల్లోకి తెచ్చాక దేశంలో వృద్ధిరేటు బహుబాగా పెరిగిందంటూ కేంద్రప్రభుత్వం బాకా ఊదుకుంటోంది. కానీ వాస్తవాలు ఇందుకు పూర్తి భిన్నంగా ఉన్నాయి. జీఎస్టీ అమలు వల్ల వేలకోట్లు పెట్టుబడులు పెట్టగలిగే బడా పారిశ్రామికవేత్తలకు సామాన్య ప్రజానీకాన్ని ఆర్ధికంగా మరింత దోపీడీకి గురిచేసే అవకాశాన్ని కేంద్రప్రభుత్వం కల్పించినట్టైంది. అదే సమయంలో సాంప్రదాయంగా వస్తున్న చేతివృత్తులు, సూక్ష్మ, చిన్న, మధ్యతరహా పరిశ్రమలు దాదాపు దివాలా దిశగా పయనిస్తున్నాయి. రాష్ట్రాల వారీగా గణాంకాల్ని వెలికితీస్తే ఈ వాస్తవాలు భీతిగొల్పుతున్నాయి. ప్రతి రాష్ట్రంలో ఎమ్‌ఎస్‌ఎమ్‌ఈ (సూక్ష్మ, చిన్న, మధ్య తరహా పరిశ్రమల సమాఖ్య) యాజమాన్య సంఘాలను కదిలించినా వ్యాపారాలు గతంకంటే భారీగా కుదైలైనట్టు చెప్తున్నారు. అదే సమయంలో బడా పారిశ్రామికవేత్తలకు వ్యతిరేకంగా గళాన్నీ ఎత్తలేకపోతున్నారు. దీనికి కారణం లేకపోలేదు. ఎమ్‌ఎస్‌ఎమ్‌ఈ రంగంలోని పరిశ్రమలన్నీ బహుళజాతి, బడా పారిశ్రమల ఆర్డర్లపై ఆధారపడి ఉత్పత్తుల్ని చేపట్టాల్సిందే. వారికి వ్యతిరేకంగా గొంతువిప్పితే ఎక్కడ ఆర్డర్లు నిలిచిపోతాయో అనే భయం వారిలో లేకపోలేదు. నోట్లరద్దు, జీఎస్టీ దెబ్బకు పూర్తిగా కునారిల్లిన ఎమ్‌ఎస్‌ఎమ్‌ఈ సెక్టార్‌ ప్రతినిధులు కొందరు మాత్రం గొంతువిప్పి, కేంద్రప్రభుత్వ నిర్ణయాల్ని తీవ్రంగా దుయ్యబడుతున్నారు. గౌహతిలోని హ్యాండిక్రాఫ్ట్‌ తయారీదారులు, సూరత్‌ తిరుపూర్‌లోని టెక్స్‌టైల్‌ ఉత్పత్తిదారులు, ముంబయిలోని పేపర్‌ గూడ్సు తయారీదారులు, బనారస్‌ నేతకార్మికులు, హోసూర్‌లోని చిన్న చిన్న ఇంజనీరింగ్‌ యూనిట్‌ యజమానుల ప్రభుత్వవైఖరిపై విరుచుకుపడుతున్నారు. జీఎస్టీ అమల్లోకి వచ్చాక తమ వ్యాపారాలు, జీవితాలు దుర్భరంగా మారాయని ఆవేదన వ్యక్తంచేశారు. తమిళనాడులోని హోసూర్‌ ఇండిస్టీస్‌ అసోసియేషన్‌(అశోక్‌ లేలాండ్‌, టైటాన్‌, వెంకటేశ్వర హాషరీస్‌లకు చెందినవారు ఇందులో సభ్యులు) మాజీ అధ్యక్షుడు ఎల్‌కెఎం ఆది జీఎస్టీ గురించి మాట్లాడుతూ..చిన్న చిన్న సమస్యలు మినహా జీఎస్టీతో ఉత్పత్తి రంగం సానుకూలంగా ఉన్నదని అభిప్రాయపడ్డారు. కాగా, అదే హోసూర్‌లోని చిన్న, సూక్ష్మ తరహా పరిశ్రమల అసోసియేషన్‌(పెద్ద కంపెనీలకు సరఫరాదారులు ప్రధానంగా ఇందులో సభ్యులుగా ఉన్నారు) అధ్యక్షుడు వి జ్ఞానశేఖరన్‌ గతేడాది మాట్లాడుతూ.. జీఎస్టీ తమకు ప్రతికూలమేనని అన్నారు. ఆటో కాంపోనెంట్‌లను 28శాతం శ్లాబులోకి తీసుకోవడం పెద్ద దెబ్బ అని అభిప్రాయపడ్డారు. కాగా, తాజాగా ఆయన మాట్లాడుతూ..తమ ఉత్పత్తులకు దాదాపు 90 రోజుల తర్వాత డబ్బులు అందుతాయని, కానీ ఆ ఉత్పత్తులకు ముందుగానే పన్ను చెల్లించాల్సి వస్తుందని అన్నారు. దీంతో పెట్టుబడి భారం 20శాతం పెరుగుతుందని చెప్పారు. కాగా, తమ అసోసియేషన్‌ సభ్యులు కొందరు కొన్ని నెలలుగా పన్ను కట్టలేకపోతున్నారని ఆయన వెల్లడించారు. దీంతో వారి జీఎస్టీ లైసెన్స్‌ రద్దవుతుందేమోనని భయపడుతున్నారని అన్నారు. ఈ ఏడాది కాలంలో దాదాపు 50వేల ఎంఎస్‌ఎంఈ యూనిట్లు మూసివేతకు గురయ్యాయని ఆ అసోసియేషన్‌ ట్రెజరర్‌ తెలిపారు. అంతేకాకుండా మరో 20శాతం నుంచి 30శాతం యూనిట్లు ఏ క్షణానైనా మూతపడే స్థితిలో కొట్టుమిట్టాడుతున్నాయని అన్నారు. హోసూర్‌లోని పెద్ద పరిశ్రమలు, చిన్న పరిశ్రమల అసోసియేషన్‌ అధ్యక్షుల అభిప్రాయాలు జీఎస్టీ ఏ తరహా పరిశ్రమలకు సానుకూలంగా ఉన్నదో స్పష్టం చేస్తోంది.
గతేడాదివరకు అసోం హస్తకళాకారుల ఉత్పత్తులకు ఎలాంటి వ్యాట్‌(వాల్యూ యాడెడ్‌ టాక్స్‌)లు ఉండేవి కావు. కానీ జీఎస్టీ అమల్లోకి వచ్చాక ముడి బాంబూ, కేన్‌లపై పన్ను పడుతోంది. ముడి బాంబూ, కేన్‌లపై 5శాతం పన్నుతోపాటు వీటితో తయారైన ఉత్పత్తిపై 12శాతం నుంచి 28శాతం జీఎస్టీ పడుతోంది. జీఎస్టీ పడటంతో ఉత్పత్తి ధర పెరుగుతోందని, దీంతో అమ్మకాల్లో 60శాతం లోటు ఏర్పడిందని ఓ యూనిట్‌ యజమాని నవీన్‌ సూద్‌ తెలిపారు.
గుజరాత్‌లోని సూరత్‌ చేనేత వస్త్రాల తయారీకి పేరెన్నికగన్నది. కాగా, ఇక్కడి చిన్న పరిశ్రమలు నూలు లేదా దారంపై 18శాతం జీఎస్టీ, సమయానికి కట్టకపోతే పెనాల్టీలను భరించగలమా అని గతేడాదే భయాందోళనకు గురయ్యారు. తాజాగా సూరత్‌లోని ఆర్డీఐ టెక్స్‌ అనే చిన్న పరిశ్రమ యజమాని పవన్‌.. ప్రతినెలా మూడు సార్లు జీఎస్టీ రిటన్స్‌ కట్టాలి, ఈ పనికోసం ఓ వ్యక్తిని నియమించే పరిస్థితి తమకు లేదని అన్నారు.
పెద్ద కంపెనీలు తమ వద్ద కాకుండా మరో పెద్ద సరఫరాదారు నుంచి టెక్స్‌టైల్స్‌ కొనుక్కుంటే వారికి లాభదాయకంగా ఉంటుందని, పెద్ద సరఫరాదారు జీఎస్టీ నెట్‌వర్క్‌లో పన్ను కడతాడు కాబట్టి పెద్ద కంపెనీలకు లబ్ధి చేకూరుతుంది. తమ దగ్గర తీసుకుంటున్నప్పుడు ఆ పన్నునూ తమపై మోపుతున్నారని ఆవేదన వ్యక్తం చేశారు. నేత పరిశ్రమల వ్యాపారం 30నుంచి 40శాతం పడిపోయిందని మరొకరు తెలిపారు. ఉత్పత్తి రోజుకు 4కోట్ల మీటర్లనుంచి 2.5కోట్ల మీటర్లకు పడిపోయిందని చెప్పారు.
ప్రధాని నియోజకవర్గం వారణాసిలోనూ జీఎస్టీ ఫలితాలపై అసంతృప్తి వ్యక్తమవుతోంది. జీఎస్టీ వల్ల కనీసం 20శాతం పెట్టుబడి స్తబ్దతకు లోనవుతోందని వారణాసిలోని చీరల హోల్‌సేల్‌ వ్యాపారి తెలిపారు. ముడిసరుకుల సరఫరాదారు నుంచి నేతకారులు, నేతకారుల నుంచి హోల్‌సేలర్లు, హోల్‌సేలర్లనుంచి రిటైలర్లు ఉత్పత్తులను ఉద్దెరలోనే తీసుకుంటారని, ఆ ఉత్పత్తులు అమ్ముడయ్యాక మాత్రమే సొమ్ము చెల్లిస్తారని తెలిపారు. కానీ జీఎస్టీ వల్ల ఉత్పత్తి అమ్ముడుపోకముందే పన్ను కట్టాల్సి వస్తోందని, దీంతో కనీసం 20శాతం పెట్టుబడి భారంగా మారుతోందని అన్నారు. అలాగే ఒక్కసారి రిటైలర్లు కొన్న ఉత్పత్తులు అమ్ముడుపోకపోతే రిటర్న్‌ చేయాల్సి వస్తే జీఎస్టీ విధానంలో పేపర్‌ వర్క్‌ అధికంగా ఉంటుందని, దాన్ని భరించలేకే రిటైలర్లు ఆర్డర్లు సగానికి తగ్గిస్తున్నారని వాపోయారు.
జీఎస్టీతో ముంబయిలోని ప్రింటింగ్‌, పేపర్‌ ఉత్పత్తి రంగంలో నగదు ప్రవాహం తగ్గిపోయింది. దీంతో వ్యాపారమూ తగ్గిపోయిందని వారు వాపోతున్నారు. కొందరు తమ వ్యాపారం దాదాపు 30శాతం దిగజారిపోయిందని తెలిపారు. తాము ప్రతినెలా 20న జీఎస్టీ కట్టాల్సిందేనని లేదంటే రోజుకు రూ.100 చొప్పున ఫైన్‌ పడుతోందని ఓ ప్రింట్‌ యజమాని తెలిపారు. కానీ తమ క్లయింట్‌లకు ఇలాంటి నిబంధనలేవీ లేకపోవడంతో దాన్ని తామే భరించాల్సి వస్తోందని అన్నారు. తయారీ అయిన ఎన్వలప్‌కు 100రూపాయలుండేదని ఇప్పుడు జీఎస్టీ వల్ల రూ. 118 అయిందని ఓ ఎన్వలప్‌ మేకింగ్‌ పరిశ్రమ యజమాని తెలిపారు. దీంతో 2016లో రూ. 18 లక్షల టర్నోవర్‌గా ఉన్న తన వ్యాపారం ఈ ఏడాది రూ. 8లక్షలకు పడిపోయిందని చెప్పారు.
జీఎస్టీ విజయం జనందేే: మోడీ
జీఎస్టీ వల్ల దేశ ఆర్థిక వ్యవస్థ గాడిన పడిందని ప్రధాని మోడీ అన్నారు. జీఎస్టీ ప్రవేశపెట్టి ఏడాదైన సందర్భంగా ఆదివారం ఇక్కడ ఏర్పాటు చేసిన కార్యమ్రంలో.. ఆయన మాట్లాడుతూ.. సహకార సమాఖ్యకు, టీమిండియా స్ఫూర్తికి ఇది నిదర్శనమన్నారు.. భారత ఆర్థిక వ్యవస్థలో జీఎస్టీ ఎన్నో సానుకూల మార్పులు తీసుకువచ్చింది. అస్తవ్యస్తంగా ఉన్న ఆర్థిక వ్యవస్థను గాడిలో పెట్టింది. సులభతర వాణిజ్యానికి ఊపిరి పోసిందని తెలిపారు. ్ల జీఎస్టీ మంచిది కాదని, దేశ ఆర్థిక ప్రగతికి అడ్డు పడుతుందని, నోట్ల రద్దు నేరమని సహించని వాళ్లు అంటున్నారని చెప్పారు.
మిల్క్‌,మెర్సిడెస్‌పై ఒకేపన్ను అసాధ్యం
అన్ని వస్తువుల మీద ఒకే రకమైన పన్ను వేయడం సాధ్యం కాదని, పాల మీద, కార్ల మీద ఒకే రేటు ఎలా నిర్ణయిస్తామని కాంగ్రెస్‌ వాదనలను తిరస్కరించారు. అన్నింటి మీద 18 శాతం పన్ను రేటు వేయడం వల్ల ఆహార పదార్థాలు, నిత్యావసర వస్తువుల ధరలు పెరిగిపోతాయన్నారు. రాష్ట్రపతి రామ్‌నాథ్‌ కోవింగ్‌ జీఎస్టీపై మాట్లాడుతూ భవిష్యతులో మెరుగైన ఫలితాలు వస్తాయని ఆశాభావం వ్యక్తం చేశారు.
మీ స్నేహితులకు రికమెండ్ చెయ్యండి